# Mariona Creus Virgili

Mariona Creus Virgili (Sabadell, 25 de juny de 1941 - Sabadell, 24 de juliol de 2022) va ser una infermera i gestora catalana. Va promoure el reconeixement de la infermeria a Catalunya des de tots els àmbits de la professió: l’assistencial, el docent, el de la recerca i el de la gestió i direcció. La seva participació en el Departament de Sanitat i Seguretat Social, per mitjà de la Secció d’Infermeria, en el moment de les transferències dels serveis sanitaris a la Generalitat va comportar un reconeixement indiscutible de la infermeria a escala institucional.

## Biografia

Des de molt jove va tenir clar que volia estudiar infermeria tot i que el seu pare n’era reticent, però va aconseguir que acceptés la matricula a l’Escola Universitària d’Infermeria de Santa Madrona, adscrita a la Universitat de Barcelona, en aquell moment considerada com a la millor escola femenina de Barcelona. Va fer les pràctiques a l’Hospital de la Santa Creu i Sant Pau, i a la Clínica Santa Madrona, obtenint el títol d’Ajudant Tècnic Sanitari (ATS), que posteriorment va convalidar a Diplomat d’infermeria.

## Activitat professional

Quan va finalitzar els estudis es va incorporar L’Hospital de la Salut que era l'hospital municipal, estava situat en un parc (actualment el Parc Taulí) on hi havia molts eucaliptus el que feia que la gent anomenés a l’Hospital com “ Els Eucaliptus”. Es va incorporar com a instrumentista a un equip de cirurgia que treballava en els tres centres sanitaris de la ciutat, realitzant diferents tasques entre d’elles les relacionades amb l’anestèsia.
Del 1969-1978 va ser Cap de monitores de l’Escola Epione de la Caixa d’Estalvis de Sabadell, aquesta estava adscrita a l'Hospital el Nen Jesús, es va crear a partir del model de Santa Madrona i era gestionada per una congregació religiosa tot i declarar-se com un centre educatiu laic, el que va fer que es busquessin professionals d’infermeria, preferentment formats a Santa Madrona per fer un traspàs en la gestió. L’Escola es va mantenir formant ATS fins a l’entrada dels estudis a la Universitat al 1977, moment en què va tancar les portes.
Treballa com a infermera de zona, a l’ambulatori de Can Rull de Sabadell, amb un horari de dues hores, bàsicament posant injeccions i fent alguns domicilis. Al 1980 s’incorpora com a Directora d’infermeria a l'Hospital Sant Joan de Déu de Martorel amb l’encàrrec de reestructurar tot el sistema de cures i professionalitzar la plantilla.
Sent Conseller de Sanitat Josep Laporte Salas i Directora General Elvira Guilera Soler, es crea dins la Direcció General d'Assistència Sanitària del Departament de Sanitat i Seguretat la Secció d’Infermeria, de la que es nombra cap a Carolina Meléndez Fernández. La Secció s’articula en tres negociats : infermeria hospitalària, infermeria de primària i formació i docència, Mariona Creus ocupa el negociat d’infermeria hospitalària de l’any 1982 fins l’any 1984. Com a responsable dels hospitals de Catalunya desenvolupa un projecte de delimitació de les plantilles a tots els centres hospitalaris, amb independència de la seva titularitat jurídica, visitant tots els hospitals i estudiant el nombre de professionals que hi treballaven i les tasques que realitzaven.
L'any 1988 és nomenada directora d'infermeria de l'Hospital General de la Residencia Sanitaria Francisco Franco actualment Hospital Universitari Vall d'Hebron. La seva incorporació coincideix amb la d’altres responsables de gestió, gerents i directors, que tenen l’encàrrec concret de modernitzar l’Hospital en molts dels seus aspectes, entre d’ells la renovació i professionalització dels professionals. És període convuls pel que fa a les relacions laborals, amb vagues, protestes i dures negociacions sindicals.
Diset anys després de la seva incorporació a l'Hospital Universitari Vall d'Hebron, s’incorpora a l’Institut d’Estudis de la Salut, sent director del mateix el metge Albert Oriol Bosch i subdirector el metge Josep Maria Martínez Carretero. Participa com a vocal en la redacció del Libro blanco de las profesiones sanitarias de Catalunya, editat pel Departament de Sanitat i Seguretat Social, el llibre tenia com a objectiu la formulació d'un conjunt de propostes el3laborades a partir d'una anàlisi de la realitat del sistema sanitari català , per tal de donar resposta als reptes de futur amb una perspectiva de mitjà i llarg termini.

## Activitat col·legial

Al 2002 encapçala una candidatura a les eleccions del Col·legi Oficial d’Infermeres i Infermers de Barcelona (COIB), guanyant les eleccions. En aquest mandat la seva gestió està caracteritzada per la reestructuració i professionalització de l’estructura administrativa i de suport del Col·legi, posant les bases del que avui és la corporació. Al 2007 torna a encapçalar una candidatura i guanya de nou les eleccions, en aquest mateix any la seu col·legial es trasllada del número 21 del carrer Alcoi al barri de Sant Gervasi- la Bonanova al número 350 del carrer de Pujades, al barri de Diagonal Mar. Sota la seva Presidència el Col·legi va créixer com a institució i va ocupar un espai rellevant dins de l’àmbit sanitari.
Del 2006 al 2011 va ser degana del Consell de Col·legis d’Infermeres i Infermers de Catalunya (CCIC), una corporació de dret públic, format per tots els col·legis territorials d’infermeres i infermers de Catalunya El Consell te la finalitat principal de representar a la professió infermera davant les diferents institucions del sector sanitari on sigui necessària la defensa de la professió i del seu exercici. Creus des de aquest càrrec defensava els interessos de les més de 45 mil infermeres i infermers de Catalunya.

## Rec0neixements

Va ser condecorada, a títol pòstum, amb la Medalla Josep Trueta l'any 2024.

## Referències

* ↑ «Muere Mariona Creus i Virgili, expresidenta del COIB y figura clave de la historia reciente de la enfermería en Cataluña – EUIT» (en espanyol europeu), 25-07-2022. [Consulta: 12 novembre 2024].
* ↑ Taulí, Actualidad Parc. «Muere Mariona Creus, presidenta del Parc Taulí» (en castellà), 24-07-2022. [Consulta: 12 novembre 2024].
* 1 2 3 4 «Entrevista a Mariona Creus Virgili pel projecte " Preservem la memòria" del COIB» (en català). Col.legi Oficial d'infermeres i infermers de Barcelona. [Consulta: 11 febrer 2025].
* ↑ «DECRET 330/1981, de 3 de setembre, que modifica l'estructura del Departament de Sanitat i Seguretat Social.». Generalitat de Catalunya. [Consulta: 3 març 2025].
* ↑ Órgano Técnico para la Elaboración del Libro Blanco de las Profesiones Sanitarias. Libro Blanco de las Profesiones Sanitarias (en castellano). Barcelona: Departament de Sanitat i Seguretat Social, 2003.
* ↑ «Comunicat de constitució de la nova Junta de Govern». Col•legi Oficial d’Infermeres i Infermers de Barcelona. [Consulta: 7 març 2025].
* ↑ «Comunicat de constitució de la nova Junta de Govern». Col•legi Oficial d’Infermeres i Infermers de Barcelona. [Consulta: 7 març 2025].
* ↑ «Consell de Col•legis d’Infermeres i Infermers de Catalunya». Consell de Col•legis d’Infermeres i Infermers de Catalunya. [Consulta: 7 març 2025].
* ↑ «El Govern atorga 13 medalles i 2 plaques Josep Trueta a destacats i reconeguts professionals i a entitats del món de la Salut». [Consulta: 12 novembre 2024].